โบรกฯเคาะ 5 ประเด็นสำคัญประจำวัน เน้นกลยุทธ์ “ช้อนหุ้นใหญ่ช่วงพักตัว”
จับตา 5 ประเด็นสำคัญประจำวัน เน้นกลยุทธ์ “ช้อนหุ้นใหญ่ช่วงพักตัว”
9 ม.ค. 2561

 บล.ฟินันเซีย ไซรัส ระบุในบทวิเคราะห์ โดยคาดว่า SET จะยังอยู่ในช่วงแกว่งพักฐานหลังจากปรับตัวขึ้นต่อเนื่องในช่วง 1 เดือนที่ผ่านมา โดยภาพทางเทคนิคเริ่มส่งสัญญาณพักตัวให้เห็นหลังไม่สามารถยืนเหนือระดับ 1,800 จุดได้ ขณะที่ค่าเงินบาทเริ่มพลิกกลับมาอ่อนค่าและนักลงทุนต่างชาติยังคงขายสุทธิในตลาดหุ้นต่อเนื่อง ยังคงมองว่าหุ้นขนาดใหญ่ยังอยู่ในช่วงพักตัว หุ้นขนาดกลาง-เล็กและหุ้นที่ยัง Laggard คาดว่าจะเป็นที่น่าสนใจในระยะนี้และเป็นเป้าในการถูกซื้อ
กลยุทธ์ : รอซื้อหุ้นใหญ่คืนในช่วงพักตัว//เก็งกำไรหุ้นขนาดกลาง-เล็ก และหุ้น Laggard
หุ้นเด่นเดือน ม.ค. : BBL, CPN, ORI, RSP, TKN
Fund Flow วานนี้กระแสเงินทุนมีไหลเข้าภูมิภาค US$624ล้าน นำโดยเกาหลีใต้ US$500ล้าน ขณะที่ไหลออกจากไทย US$104ล้าน แนวโน้มกระแสเงินทุนมีทิศทางไหลเข้าภูมิภาคจากมุมมองเศรษฐกิจโลกที่สดใส
 
ชวนเม้าท์หุ้นเด่น &gt;&gt; TK &lt;&lt;
– TK เป็นหนึ่งในหุ้นที่คาดว่าได้ประโยชน์จากการปรับขึ้นค่าแรง โดยนอกจากจะได้ผลดีจากกำลังซื้อที่เพิ่มขึ้น ยังดีต่อการบริหาร NPL ด้วย
– เราคาดกำไรสุทธิ 4Q17 ดีสุดในรอบ 19 ไตรมาส ที่ 171 ลบ. +29% Q-Q, +18% Y-Y เพราะเป็นฤดูเก็บเกี่ยวและจับจ่ายใช้สอย อีกทั้งได้แรงหนุนเพิ่มเติมจากงานมอเตอร์เอกซ์โป
– เราชอบ TK มากสุดในกลุ่มสินเชื่อเช่าซื้อรถจักรยานยนต์ จาก NPL ที่ต่ำสุดเพียง 4.5%, Loan Spread ที่ทำได้สูงสุดถึง 33.7%, และ Coverage ratio ที่ 134% บนมาตรฐานเดียวกับธนาคาร
– ราคาปัจจุบันคิดเป็น PE ปีนี้เพียง 12 เท่า ต่ำกว่าค่าเฉลี่ย 5 ปีย้อนหลังที่ 15 เท่า ส่วนปันผลสม่ำเสมอ 3-4% ต่อปี แนะนำซื้อ ราคาเป้าหมาย 19.50 บาท
 
ประเด็นสำคัญวันนี้
(-) ค่าการกลั่นปรับลงต่อ ราคาน้ำมันดิบที่ปรับขึ้นจากสถานการณ์ความไม่สงบในอิหร่านและปัญหาเศรษฐกิจในเวเนซุเอลา แต่ราคาน้ำมันสำเร็จรูปปรับขึ้นน้อยกว่า ส่งผลให้ค่าการกลั่นปรับลงเป็นวันที่ 2 เป็นลบกับหุ้นกลุ่มโรงกลั่นโดยเฉพาะ SPRC, ESSO, TOP ที่ผลประกอบการอ่อนไหวต่อค่าการกลั่นมากกว่า PTTGC และ IRPC สำหรับ SPRC กำไร 4Q17 มีแนวโน้มชะลอจากการปิดซ่อมบำรุงและราคาหุ้นเกินพื้นฐานที่ 16.70 บาทแล้ว แนะนำขาย ในกลุ่มนี้เรายังชอบ IRPC มากสุด แต่แนะนำถือเพราะ upside เริ่มแคบเมื่อเทียบกับเป้าหมาย 7.40 บาท
(0) งบ 4Q17 ของแบงก์เริ่มศุกร์นี้ เริ่มจาก TISCO เราคาดกำไรทรงตัว Q-Q ที่ 1.5 พันลบ. (+16% Y-Y) แม้เริ่มรับรู้รายได้ SCBT แต่จะมีค่าใช้จ่าย one-time เกิดขึ้นบางส่วน เช่น ค่าจดจำนองสินเชื่อที่อยู่อาศัย และค่าธรรมเนียมที่เกี่ยวข้องอื่นๆ เราคงคาดกำไรทั้งปี 2017 ที่ 6 พันลบ. +20% Y-Y และปี 2018 ที่ 6.67 พันลบ. +11% Y-Y ทั้งนี้ หุ้นกลุ่มแบงก์ถูก sell on fact หลังประกาศงบมา 5 ไตรมาสติดต่อกัน รอบละ 3-5% หากงบของ TISCO ไม่ได้ออกมาเซอร์ไพร์สเชิงบวก คาดว่า Bank Index จะพักฐานระยะสั้น ซึ่งเรามองเป็นโอกาสซื้อลงทุน Top Pick ยังเป็น BBL และ KBANK
(0) SCB ข่าวหนังสือพิมพ์รายงานว่าวันพรุ่งนี้ (10 ม.ค. 2018) SCB จะมีการจัดงานแถลงความร่วมมือกับบริษัท พรูเด็นเชียล ประกันชีวิต โดยคาดว่า SCB จะทำหน้าที่เป็นตัวแทนการขายประกันให้กับพรูเด็นเชียล เนื่องจากยังไม่มีรายละเอียดของความร่วมมือกัน เราคาดว่า SCB น่าจะทำหน้าที่เป็นตัวแทนการขายประกันเพียงอย่างเดียว และไม่ใช่ Exclusive partner เนื่องจากพรูเด็นเชียลได้เป็นพันธมิตรกับธนชาตอยู่แล้ว เราคาดว่าส่งผลบวกต่อรายได้ค่าธรรมเนียมแต่ไม่มาก ปัจจุบัน SCB มี Bancassurance fee ราว 8% ของรายได้ค่าธรรมเนียมสุทธิ หรือราว 2.2 พันลบ. กรณีมี Bancassurance fee รับมาจากพรูเด็นเชียลเราคาดว่าน่าจะอยู่ที่ราว 2-3% (ให้ใกล้เคียงกับ BLA ที่ Contribute ให้กับ BBL) หรือราว 600 ลบ. ซึ่งคิดเป็น 1% ของกำไรสุทธิ เบื้องต้นไม่ส่งผลต่อประมาณการ คงราคาเหมาะสมปี 2018 ที่ 160 บาท คงคำแนะนำถือ
(0) CSL ที่ปรึกษาของผู้ถือหุ้นประเมินว่าราคาที่บ.ย่อยของ ADVANC ขอทำ tender offer จากผู้ถือหุ้นทั่วไปที่ 7.80 บาทเป็นราคาที่เหมาะสม ผู้ถือหุ้นควรตอบรับคำเสนอซื้อ ระยะเวลาทำเทนเดอร์ 15 ธ.ค. 2017 – 22 ม.ค. 2018 เราเห็นด้วยว่าผู้ถือหุ้นควรตอบรับ แม้ CSL จะเป็นหุ้นปันผลสูง (5-6% ต่อปี) แต่สภาพคล่องในการซื้อขายหลังจากนี้จะต่ำ ทำให้ราคาหุ้นอาจไม่สะท้อนพื้นฐานที่แท้จริง ส่วน ADVANC จะได้ประโยชน์จากการรุกตลาดบอร์ดแบรนด์เต็มที่ เราแนะนำซื้อ ADVANC ราคาเป้าหมาย 220 บาท
(+) COMAN จำนวนนักท่องเที่ยวในอาเซียนที่พุ่งขึ้น 8% Y-Y อยู่ที่ 125 ล้านคนในปี 2017 และจะเพิ่มขึ้นต่อเนื่องเฉลี่ย 6% ต่อปีจนแซงหน้าอเมริกาครั้งแรกในปี 2021 เป็นบวกกับ COMAN ที่เป็นผู้ขายซอฟแวร์ให้กับโรงแรมและร้านอาหารทั่วอาเซียน โดยตลาดใหญ่สุดคือฟิลิปปินส์และอินโดฯ รวมถึงเวียดนามที่เป็นแหล่งท่องเที่ยวใหม่ ด้วยสัดส่วนรายได้ต่างประเทศที่ยังต่ำเพียง 13% ของรายได้รวม เราคาดว่าจะเป็นตัวเปิด Upside ให้ COMAN ในปีนี้ ขณะที่ กำไรสุทธิ 4Q17 อาจดีกว่าคาดการณ์เดิมที่ 8 ลบ. โดยเราคาดอาจทำได้ถึง 15 ลบ. +66% Q-Q แนะนำซื้อ ราคาเป้าหมาย 9.00 บาท
 
 